รองนายกรัฐมนตรี มั่นใจช่วงเปลี่ยนผ่านรัฐบาลทุกอย่างจะยังเดินหน้าต่อไปได้ ส่วนการเสนอรายชื่อแคนดิเดตนายกรัฐมนตรี ระบุ ประชาชนจะเป็นผู้ตัดสินใจ
นายสมคิด จาตุศรีพิทักษ์ รองนายกรัฐมนตรี เปิดเผยว่า ในช่วงเปลี่ยนผ่านทางการเมือง มั่นใจว่า นโยบายที่เป็นประโยชน์ในการดูแลเศรษฐกิจภายในประเทศ การส่งออกและการลงทุน จะยังสามารถเดินหน้าต่อไปได้ ทั้งนี้แม้ว่าประเทศไทยจะเข้าสู่กระบวนการเลือกตั้ง ซึ่งเป็นไปตามโรดแมบ แต่ยอมรับว่านักลงทุนอาจจะไม่มีความมั่นใจในกระบวนการเดินหน้า ดังนั้นไทยจะต้องสร้างความมั่นใจว่า ไม่ว่าจะมีการเปลี่ยนผ่านรัฐบาลแต่ทุกอย่างได้ดำเนินการอย่างถูกต้องในทุกๆโครงการดังนั้นจึงอย่าไปกังวล เพราะไม่ว่ารัฐบาลชุดใดจะเข้ามาบริหารประเทศเชื่อว่าจะเห็นถึงความสำคัญและประโยชน์ที่จะเกิดขึ้นกับประเทศ         ส่วนการเสนอรายชื่อแคนดิเดตนายกรัฐมนตรีของแต่ละพรรคการเมืองนั้น รองนายกรัฐมนตรี ระบุ อะไรที่อยู่ในระบอบประชาธิปไตยก็ต้องเล่นกันอยู่ในเกมส์ โดยประชาชนจะเป็นผู้ตัดสิน ซึ่งหน้าที่ของรัฐบาลขณะนี้จะต้องประคับประคองประเทศที่อยู่ในช่วงเปลี่ยนผ่านสร้างความมั่นใจต่อนานาประเทศ และทำความเข้าใจและมั่นใจต่อต่างประเทศว่าขณะนี้ประเทศไทยกำลังเข้าสู่การเลือกตั้ง ซึ่งประเทศไทย มีเรื่องที่สำคัญที่สามารถเรียกความเชื่อมั่นให้กับนานาประเทศได้ ทั้งการเตรียมจัดพระราชพิธีบรมราชาภิเษก การเดินหน้าสู่การเลือกตั้งตามแผนและการเป็นประธานอาเซียนในปีนี้ ซึ่งจะเป็นโอกาสของไทยที่จะใช้เวทีการประชุมอาเซียนสะท้อนศักยภาพโอกาสต่อนักลงทุน